Hvorfor er kunstigt intelligente tjenester som Siri og Alexa kvinder? Og hvorfor er de udstyret med bløde, kælne stemmer? Det er bare nogle af de mange spørgsmål, som den svenske kunstner Arvida Byström ville tage fat på, da hun onsdag skulle tale foran de fremmødte publikummer til Sommer Lounge på Kunsten i Aalborg. Selv har hun et bud. Arvida Bystöm mener nemlig, det fortæller meget om samfundets kvindesyn, når det forholder sig sådan. - Samfundet er tilbøjelig til at seksualisere kvinder i langt højere grad end mænd, lyder det fra Arvida Byström. Den problemstilling ønsker hun at sætte fokus på, og hun gør det ikke alene. Hun rejser rundt og holder talks med Harmony, hendes helt egen kunstigt intelligente sexdukke. Inddrager publikum Dukken Harmony klæder hun på, så de to ligner hinanden. I øjeblikket er Arvida Byströms hår farvet lilla, og derfor får Harmony også en lilla paryk på. Derudover ifører de sig lyserødt underetøj. Der er ikke grænser for, hvad de to kan snakke om på scenen. Nogle spørgsmål har kunstneren planlagt på forhånd, mens andre kommer fra publikum. - Folk har det med at spørge Harmony, om hun er feminist, siger Arvida Byström og griner. Det overhører dukken, der svarer,  at det er hun ikke, men at hun har stor respekt for alle mennesker. Faktisk kan Harmony svare på det meste. De to taler om alt fra filosofi til livretter, når de er på scenen. - Men fordi hun jo er en sexdukke, kan hun også komme med pludselige udbrud af seksuel karakter, fortæller kunstneren. En vigtig mission At kunstenere vil sætte fokus på kvindens rolle i samfundet, er ikke noget nyt, men det gør det ikke mindre vigtigt, mener Lasse Andersson, der er direktør på Kunsten. Han henviser til, at Kirsten Justesen netop nu også er aktuel med udstillingen 'Pussy Power' på Kunsten. - Kirsten Justesen er en avantgarde feminist, der har arbejdet med det her emne i 60 år, og derfor er det vigtigt at vise det lange stræk, der har været, siger han. Der er et aspekt ved dagens performance, han finder særligt givende, og det er publikumsinddragelsen. - Det er ikke min opgave som direktør her på stedet at diktere, hvilke emner der er vigtige, og hvad vi skal snakke om. Men når vi så åbner for kunstnere, forfattere og andre, der kan komme og sætte en samtale i gang, så er det nærmest en demokratisering af kunsten, siger han og fortsætter: - Jeg er virkelig spændt på, hvilken diskussion Arvida Byström sætter i gang i dag. Kvinder er mindre farlige For at vende tilbage til de indledende spørgsmål, så er det ikke Arvida Byströms ønske, at komme med et facit på noget i forbindelse med hendes performance. Men hun har alligevel et bud på, hvorfor Siri og Alexa har kvindelige identiteter. - Historisk er kvinder ikke lige så farlige, som mænd er. Jeg tror, der er mere tryghed forbundet med en kvindestemme, og jeg tror også, det er derfor, vi ikke er utrygge ved at lukke de her kunstigt intelligente tjenester ind i vores liv og ind i vores hjem, siger hun. Hun håber at dem, der oplever hendes talk, vil gå derfra med en nysgerrighed på fremtiden, og at de på sigt vil danne sig nogle meninger om kunstig intelligens og om kvinderollen i den forbindelse. - Kunstig intelligens stormer frem, og jeg synes, det er relevant, at man tager stilling til, hvad man synes om det, siger den svenske kunstner.

Referat:
Målet er at få tilskuerne til at reflektere over, hvordan kunstig intelligens og kvindesyn hænger sammen.